เหยียบคันเร่งสินเชื่อบุคคล
&#8216;เคทีซี&#8217;แจงธุรกิจรุ่งปีนี้โตกว่า10%แน่เดินหน้าลุยตลาดต่างจังหวัดหนี้เสียต่ำมาก
4 มิ.ย. 2556

‘เคทีซี’แจงธุรกิจรุ่งปีนี้โตกว่า10%แน่เดินหน้าลุยตลาดต่างจังหวัดหนี้เสียต่ำมาก
“เคทีซี” การันตีสินเชื่อบุคคลปีนี้โตเกินเป้า 10% เหยียบคันเร่งบุกตลาดต่างจังหวัด
น.ส.สุดาพร จันทร์วัฒนากุล รองประธานเจ้าหน้าที่บริหาร สายงานธุรกิจสินเชื่อบุคคล บริษัท บัตรกรุงไทย (เคทีซี) เปิดเผยว่า บริษัทคาดว่าธุรกิจสินเชื่อบุคคลในปีนี้จะเติบโตได้สูงกว่าเป้าหมายที่วางเอาไว้ คือ มีฐานลูกค้าใหม่รวม 1.07 แสนราย และมีฐานสินเชื่อรวม 1.38 หมื่นล้านบาท แบ่งเป็นสินเชื่ออเนกประสงค์ 7,500 บัญชี วงเงินสินเชื่อ 700 ล้านบาท และสินเชื่อพร้อมใช้อีก 1 แสนบัญชี คิดเป็นวงเงิน 13,150 ล้านบาท ขยายตัวได้ไม่ต่ำกว่า 10% 
น.ส.สุดาพร กล่าวว่า ในช่วง 5 เดือนแรกที่ผ่านมา บริษัทมีฐานลูกค้ารายใหม่เพิ่มขึ้นแล้วกว่า 6.36 หมื่นราย และมีฐานสินเชื่อรวม 1.23 หมื่นล้านบาท ถือเป็นการเติบโตที่สอดคล้องกับภาพรวมสินเชื่อบุคคลในระบบที่เติบโตขึ้นถึง 25% จากช่วงเดียวกันของปีที่ผ่านมา 
ผู้บริหารเคทีซีประเมินว่า ตัวเลขการเติบโตที่ค่อนข้างสูงเป็นผลมาจากการที่ภาพรวมเศรษฐกิจไทยยังขยายตัวได้ต่อเนื่อง ยกเว้นภาคการส่งออก 
“สินเชื่อบุคคลส่วนใหญ่เป็นการใช้จ่ายเกี่ยวกับชีวิตประจำวันเป็นหลัก ถ้าเศรษฐกิจยังไปได้ยอดใช้จ่ายจะไม่กระทบมาก เท่าที่ดูเศรษฐกิจไทยตอนนี้ก็ยังไม่สะดุด ยังไปได้ เว้นแต่จะมีปัจจัยทางการเมืองเกิดขึ้น” น.ส.สุดาพร กล่าว
น.ส.สุดาพร กล่าวว่า แม้ว่าตัวเลขสินเชื่อในช่วงต้นปีจะเติบโตสูง แต่คุณภาพหนี้รวมของบริษัทยังอยู่ในระดับทรงตัวจากปีที่ผ่านมา และไม่มีสัญญาณปรับเพิ่มขึ้นอย่างมีนัย โดยในไตรมาสแรกบริษัทมีระดับหนี้เสียอยู่ที่ 2.7% และอัตราการผิดนัดชำระหนี้อยู่ที่ 5.56% เนื่องจากบริษัทยังคงเข้มงวดและไม่ได้ผ่อนเกณฑ์การพิจารณาสินเชื่อลง เห็นได้จากอัตราการอนุมัติสินเชื่อที่ทรงตัวอยู่ที่ระดับ 32% 
สำหรับกลยุทธ์การตลาดในครึ่งปีหลัง บริษัทจะพยายามเข้าไปกระตุ้นยอดใช้จ่ายของกลุ่มลูกค้าในต่างจังหวัดให้มากขึ้น เนื่องจากปัจจุบันลูกค้ากลุ่มนี้ซึ่งคิดเป็นสัดส่วนราว 710% ของฐานลูกค้ารวม ยังมีการใช้จ่ายผ่านบัตรของเคทีซีน้อย ทั้งนี้บริษัทอยู่ระหว่างเตรียมนำแคมเปญที่สอดคล้องกับพฤติกรรมการใช้จ่ายของลูกค้าในแต่ละภูมิภาคเข้าไปทำการตลาดเพื่อกระตุ้นยอดใช้จ่าย
สำหรับไตรมาสแรก เคทีซีมีกำไรสุทธิ 422 ล้านบาท มีรายได้รวม 3,243 ล้านบาท ในจำนวนนี้ดอกเบี้ยรับของสินเชื่อบุคคลที่ขยายตัว 10%
สินทรัพย์รวมเท่ากับ 4.68 หมื่นล้านบาท เพิ่มขึ้นจากช่วงเดียวกันของปีก่อนซึ่งอยู่ที่ 4.57 หมื่นล้านบาท มีลูกหนี้การค้าสุทธิ 4.26 หมื่นล้านบาท เพิ่มขึ้นจาก 4.1 หมื่นล้านบาท 
ฐานสมาชิกรวม 2.19 ล้านบัญชี ประกอบด้วย บัตรเครดิต 1.55 ล้านบัตร ยอดลูกหนี้บัตรเครดิตสุทธิ 3 หมื่นล้านบาท สินเชื่อบุคคล “เคทีซี แคช” เท่ากับ 6.36 แสนบัญชี ยอดลูกหนี้สินเชื่อสุทธิ 1.23 หมื่นล้านบาท ลูกหนี้ที่ไม่ก่อให้เกิดรายได้บัตรเครดิตลดเหลือ 3% และหนี้เสียสินเชื่อบุคคลเหลือเพียง 2.7% 
แหล่งข่าวธนาคารกสิกรไทยเปิดเผยว่า ขณะนี้สินเชื่อบุคคลของธนาคารยังคงขยายตัวได้ดี มียอดปล่อยวงเงินสินเชื่อใหม่เพิ่มขึ้นมาแล้ว 3,500 ล้านบาท รวมเป็นวงเงินสินเชื่อบุคคลใหม่กว่า 1.25 หมื่นล้านบาท คุณภาพสินเชื่อรายย่อยก็ยังมีความเสี่ยงต่ำแค่ 1.4% ต่ำกว่าตลาดที่มีหนี้เสีย 2.1%
ล่าสุด ธนาคารกสิกรไทยได้ออกแคมเปญพิเศษ “มีวินัย จ่ายคืนดี ลดดอกเบี้ยสูงสุด 12% ต่อปี” เพื่อส่งเสริมลูกค้าสินเชื่อบุคคลรายย่อยที่มีประวัติการชำระเงินคืนตรงเวลา โดยลูกค้าจะได้รับส่วนลดอัตราดอกเบี้ยที่จะปรับลดลงทุกเดือน เดือนละ 1% เป็นเวลา 12 รอบบัญชี เท่ากับลดดอกเบี้ยให้ปีละ 12% ซึ่งลูกค้าตอบรับดีมาก